
     Forord
    
   

   
    I læreplanverket for grunnskolen (LK20) har leken igjen fått en sentral plass i skolen og vektlegges som nødvendig for skolebarnas trivsel og utvikling (Utdanningsdirektoratet, 2020). I starten av skoleløpet er lek viktig for å skape sammenhenger mellom barnas tidligere erfaringer fra hjem og barnehage og skolens faglige innhold. Skolehverdagen for de yngste elevene handler om aktiviteter både i klasserommet, i skole­gården, i nærmiljøet og i skolefritidsordningen (SFO). Lek kan bidra til å skape sammenheng mellom det som skjer på de ulike arenaene, og mellom skolens innhold og elevenes erfaringer og interesser.
   

   
    Med denne boka ønsker vi å inspirere studenter og lærere til en mer lekpreget begynneropplæring. Vi ønsker å utvide forståelsen av lek i skolen ved å synliggjøre og drøfte lekens mangfoldighet og ved å belyse betydningen av lek for de yngste elevene i skolen. Intensjonen er å presentere ulike forståelser av lek knyttet til de ulike fagenes egenart og å løfte fram lærerens rolle sett fra et lekpedagogisk perspektiv. Lek og læring kan foregå overalt, derfor rettes det i denne boka et blikk på skolens mange arenaer. Hensikten er å motivere lærere til å se muligheter og legge til rette for lek tilpasset ulike undervisningsrom, skolegården og skolens nærmiljø. Selv om forfatterne av denne boka kommer fra ulike fagdisipliner, bygger vi på en felles forståelse av lek og læring. Vi forstår lek og læring som sammenvevde begreper, ikke motsetninger, noe som uttrykkes gjennom bokas tittel
    
     Lekende læring og lærende lek i begynneropplæringen.
    
    Lekende læring betegner lekpregede arbeidsmåter, ofte igangsatt av læreren som en del av undervisningen, mens lærende lek er lek som oppstår på barnas initiativ. Forholdet mellom lek og læring er dynamisk og ulike former kan inspirere og berike hverandre.
   

   
    
     Bokas innhold
    
   

   
    Bokas kapitler knytter lek til muligheter for å skape sammenheng i skolehverdagen og til ulike former for lek og lekpreget undervisning i fagene norsk, matematikk, naturfag samt kunst og håndverk.
   

   
    Kapittel 1 er et teoretisk kapittel der Liv Torunn Eik presenterer ulike syn på lek og på forskjeller mellom lek og spill som kan ha relevans for arbeidet med å gi rom for ulike former for lek i skolen. Lek belyses gjennom ulike teoretiske perspektiver på lek som språk, kommunikasjon og transformasjon, lek som utforskning og bearbeid­ing av erfaringer og følelser, lek som estetisk skapende virksomhet og lek som del av barns egen kultur. Hun drøfter hvorvidt disse perspektivene kan bidra til å tydeliggjøre hva som kan forstås som lek i dagens skole.
   

   
    I kapittel 2 drøfter Hilde Dehnæs Hogsnes hvordan lek kan bidra til å skape sammenheng i skolehverdagen for barna. Barns liv i skolen inkluderer skolens undervisning, friminutt og skolefritidsordning (SFO), og leken kan komme til uttrykk på ulike måter på de ulike arenaene. Betydningen av sammenheng bygger på Deweys vektlegging av kontinuitet i erfaring (1974, s. 47). Diskusjonen tar utgangspunkt i upublisert empiri fra et tidligere forskningsprosjekt som drøftes ut fra Broströms (2019) beskrivelse av ulike former for lek i skolen samt Løndals (2019) beskrivelser av personalets posisjoner i lek.
   

   
    I kapittel 3 presenterer Trine Solstad lek som språk, kommunikasjon og transformasjon. Hun ser på lek som utforskning og bearbeiding av erfaringer, følelser og tekster knyttet til de opplevelsene og kunnskap­ene barn har med seg inn i skolen, men også den undervisningen og det fagstoffet barn tilegner seg på skolen. I eksemplene som beskrives, er lek en estetisk skapende virksomhet og en sosial virksomhet barn imellom. Et utgangspunkt for framstillingen er en forestilling om at det er en nær forbindelse mellom det som skjer i leken, og den lese- og skrivekompetansen som tolkes fram gjennom det empiriske materialet som blir presentert i kapitlet.
   

   
    I kapittel 4 belyser Line Sanne hvordan læreren kan legge til rette for kreativitet, fantasi og lek i kunst og håndverksundervisningen, og hvilken betydning dette har for elevens egne skapende prosesser. Sanne beskriver et undervisningsopplegg gjennomført på 1. trinn, og videre drøfter hun hvilke muligheter og utfordringer som kan utløses i en undervisningsform som bygger på prinsipper om undring, eksperimentering og medvirkning. I denne sammenheng ser Sanne på kunst og håndverksundervisningen som et laboratorium der elevene får mulighet til å eksperimentere og fantasere seg fram til egne kreative og estetiske uttrykksformer.
   

   
    I kapittel 5 trekker Line Sanne og Trine Solstad fram betydningen av en dialogbasert undervisningsform i tverrfaglig arbeid med fagene kunst og håndverk og norsk. De bygger på prinsipper om mulit­modal lesepraksis. Sanne og Solstad presenterer en didaktisk modell for lekende estetiske læreprosesser og knytter den an til arbeid med estetiske lesehendelser. Kapitlet er ment å illustrere hvordan læreren kan tilrette­legge for lekende, språklige læringsformer der elevene selv er aktive og medvirkende i sine egne læreprosesser.
   

   
    I kapittel 6 illustrerer og diskuterer Svanhild Breive hva matematikk­lek kan være i matematikkfaget i skolen. Hun tar utgangspunkt i van Oers’ (1996) begreper
    
     lekende matematikk
    
    og
    
     matematisert lek
    
    og under­søker følgende problemstilling: Hva karakteriserer lekende matematikk og matematisert lek i to lek-aktiviteter? Problemstillingen undersøkes ved hjelp av eksempler fra observasjoner i både barnehage og skole. I tilknytning til problemstillingen drøfter hun også lærerens rolle i de to typene lek samt hvordan barns erfaring av frihet påvirkes av lærerens rolle.
   

   
    I kapittel 7 illustrerer og diskuterer Svanhild Breive hvordan matematisk problemløsning kan ses på som en form for matematikklek, samt hvilken betydning lek har for barns kroppslige matematiske tenkning og læring. Videre drøfter hun hvilken rolle læreren spiller for å etablere et utforskende og lekent matematisk fellesskap. Utgangspunktet er blant annet van Oers’ (2014) perspektiv på lek som en kvalitet ved kulturhistorisk menneskelig aktivitet og Radfords (2021) perspektiv på matematisk tenkning og læring som en kroppslig aktivitet der matematiske ideer materialiseres og blir sanseliggjort gjennom ulike matematikkrelaterte handlinger.
   

   
    I kapittel 8 viser Anne-Line Bjerknes og Ingunn Skalstad hvilke former for lek lærere benytter seg av i naturfagundervisningen i barneskolen, og hvilken rolle lærerne tar i leken. Videre drøfter de hvorfor og hvordan lærere kan legge til rette for naturfaglig læring gjennom lek ved å ta i bruk utforskende lek og lekverden (playworld).
   

   
    Kapittel 9 er et oppsummerende kapittel av Svanhild Breive, Liv Torunn Eik, Line Sanne og Ingunn Skalstad som drøfter hvordan det fysiske miljøet inne og ute kan gi muligheter for lekende læring og lærende lek. Med utgangspunkt i bilder fra et 2. trinns klasserom og fellesrom drøfter de hvordan det fysiske miljøet inne kan utformes for å gi rom for og inspirere til lek og utforsk­ning. Bilder fra skolen utemiljø benyttes for å diskutere uterommets muligheter for lekpreget og utforskende undervisning. Konklusjonen er at et fleksibelt fysisk miljø inne og ute kan ha stor betydning. Lærerens kompetanse og evner til å skape og bruke mulig­hetene er avgjørende for hvordan det fysiske miljøet inne og ute fungerer.

      Å tilrettelegge for aktive, medvirkende og utforskende elever
     
    

   

   
    
     Oppsummering
    
   

   
    
     Litteratur
    
   

  

  
   
    Fotnoter
   
  

  
   
    Forfatterpresentasjoner

